**Аңлатма язуы**

***Эш программасы статусы.***

Программа нигезенә Россия, Татарстан Мәгариф һәм фән министрлыкларының мәктәпләрдә урта һәм тулы белем алу стандартлары салынды, “Рус телендә урта (тулы) гомуми белем бирү мәктәбендә татар телен һәм әдәбиятын укыту программасы”на нигезләнеп төзелде.

*Эш программасы структурасы.*

Татар теленнән эш программасы өч өлештән тора: аңлатма язуыннан, төп бүлекләрне, белем һәм күнекмәләрне үз эченә алган программаның эчтәлегеннән, контроль үлчәү материалларыннан.

***Эш программасының эчтәлеге.***

Яңа стандарттагы иң мөһим таләп мондый: мәктәпне тәмамлаганда, “укучы үз алдына максат куярга һәм аны тормышка ашыру юлларын үзе таба алу дәрәҗәсенә күтәрелергә тиеш”. Бу – яңа стандартта эшлекле белем дип атала. Эшлекле белем – стандарт керткән яңалыкның әһәмиятле эчтәлеген ачып бирүче иң гомуми төшенчә. Белем алу гамәлләренең структурасын һәм принцибын стандарт үзе аңлата.

***Төп максатлар:***

Рус телендә сөйләшүче балаларга татар теле буенча системалы фәнни белем бирү.

Аларны ирекле аралашырга өйрәтү.

Татар дөньясы турында күпкырлы мәгълүмат җиткерү.

***Бурычлар****:*

1. Татар сөйләмен тыңлап аңларга күнектерү.

2. Татар халкы мәдәнияте, тарихы, әдәбиятына нигезләнеп бирелгән төрле ситуацияләр буенча диалогик һәм монологик сөйләм төзергә өйрәтү.

3. Программада күрсәтелгән лексик темалар буенча телдән яки язмача монологик сөйләм оештыруга ирешү.

4. Татар хәрефләрен танып, алар белдергән авазларны дөрес әйтеп, йөгерек һәм аңлап уку күнекмәләрен үстерү.

5. Өйрәнелгән фонетик, лексик- грамматик күренешләрне гамәли үзләштереп, язма сөйләм күнекмәләрен камилләштерү.

Укыту эшчәнлеген оештыру гадидән катлаулыга таба юнәлтелә, 1 нче сыйныфта өйрәнелгән лексик, грамматик материалны системалаштыру, ныгыту, тирәнәйтү бурычы күздә тотыла.

Уңышка ирешү өчен, татар теле дәресләрен уку дәресләре белән тыгыз алып бару отышлы. Татар теле дәресләрендә өйрәнелгән лексик берәмлекләр, аларның грамматик формалары, җөмлә калыплары уку дәресләрендә бәйләнешле сөйләмдә кулланыла. Татар халык авыз иҗатын өйрәнү дә күздә тотыла.

Грамматик категорияләрне аңлатканда, татар теленә хас күренешләрне рус теле белән янәшә куеп (сопоставительная грамматика) аңлату нәтиҗә бирә. Укучыларның белемнәренә таяну, беренчедән, ике телгә хас булган охшаш һәм аермалы якларны ассызыклау булса, икенчедән, алган белемнәрне ныгыту булып тора, өченчедән, яңа материалны аңлату өчен вакыт күбрәк кала.

Программа гамәлдәге базис план буенча атнага 3 сәгать исәбеннән төзелде.Барлыгы 102 сәгать.

2 нче сыйныфның рус төркемендә укучы балаларга татар теленнән төзелгән эш программасы түбәндәге документларга нигезләнеп башкарылды: Федераль дәүләт белем стандарты (ФГОС), Татарстан Республикасы Мәгариф һәм фән министрлыгы тарафыннан тәкъдим ителгән үрнәк программалар, мәктәпнең уку-укыту планы һәм еллык календарь план графигы.

Тәкъдим ителә торган программа «Татарстан мәктәпләрендә татар телен дәүләт теле буларак укыту эчтәлегенә таләпләр минимумы”нда каралган шартларны исәпкә алып төзелде.

Татарстан Республикасы Конституциясенең 8 нче маддэсе нигезен­дә татар һәм рус телләре — тигез хокуклы дәүләт телләре. Күп мил­ләтле Татарстанда дәүләт телләренең икесен дә белү халыкларның үзара аңлашып, тату яшәвенең нигезен тәшкил итә. Татар теле, дәүләт теле буларак, барлык урта гомуми белем бирү мәктәпләрендә төп укыту фәннәренең берсе булып тора. Программа татар телен аралашу чарасы буларак укытуны тәэмин итәргә тиеш. Татар телен дәүләт теле буларак укытуның гомуми максаты — укучыларда коммуникатив компетенция (аралашу осталыгы) формалаштыру. Компетенция — аралашуны тәэмин итә торган белем, күнекмәләр һәм осталыклар бердәмлеге ул. Коммуникатив компетенция — аралашу максатын, урынын, вакытын, анда катнашучыларның социаль хәлен исәпкә алып, фикерне төгәл һәм эзлекле итеп белдерә алу осталыгы ул. Моңа бәйле рәвештә татар теленә өйрәтүдә аңлы-коммуникатив методка өстенлек бирелергә тиеш.

Гомуми башлангыч белем мәктәбендә татар теленә өйрәтүнең төп максатлары түбәндәгеләрдән гыйбарәт: 1) гамәли максат, ягъни татар теленең фонетик, лексик, грамматик берәмлекләрен гамәли үзләштерү һәм укучыларның сөйләм күнекмәләрен үстерүгә ирешү; 2) гомуми белем бирү максаты — укучыларның акыл эшчәнлеген активлаштыру, логик фикерләү сәләтен камилләштерү, сөйләм культурасын үстерү; 3) тәрбияви максат — балаларның рухи дөньясын баету, аларда шәхесара һәм мәдәниятара аралашу күнекмәләре булдыру, төрле милләт вәкилләре арасында дуслык һәм хөрмәт хисе тәрбияләү.

Куелган максатларга ирешү өчен, аерым бурычларны хәл итү сора­ла. Гамәли максатка ирешү өчен, укучыларны татар сөйләмен тыңлап аңларга, диалогик һәм монологик формада аралашырга, төрле жанр­лардагы татар текстларын сәнгатьле итеп һәм аңлап укырга, татар теле­нең фонетик, лексик, грамматик нигезләрен гамәли үзләштереп, сөйләм булдырырга күнектерү бурычлары куела. Гомуми белем бирү һәм тәрбияви максатларга ирешү өчен, укучыларның акыл хезмәте күнек­мәләрен үстерү, татар сөйләм этикеты үрнәкләрен урынлы кулланырга өйрәтү, татар дөньясы, шул исәптән татар халкының гореф-гадәтләре, милли бәйрәмнәре, халык авыз иҗаты үрнәкләре белән таныштыру сорала.

Татар теленә өйрәтү беренче чиратта фәннилек, аңлылык, аңла­ешлылык, системалылык, эзлеклелек, күрсәтмәлелек, укучыларның яшь үзенчәлекләрен исәпкә алу кебек гомумдидактик принципларга нигезләнә. Моннан тыш, коммуникатив методның нигезен тәшкил иткән телгә өйрәтүне гамәли эшчәнлеккә юнәлтү, тел һәм сөйләм берәмлекләрен сайлау һәм өйрәтүгә функциональ якын килү, тел бе­рәмлекләрен концентрик рәвештә урнаштыру һәм этаплап өйрәтү, тел берәмлекләрен ситуатив-тематик нигездә өйрәтү, лексик-грамматик материалны синтаксик нигездә үзләштерү, укучыларның ана теле үзенчәлекләрен исәпкә алу принципларын да истә тотып эш итү таләп ителә. Гомуми башлангыч белем мәктәбендә татар теле дәресләре укучыларның гамәли белемнәрен, сөйләм күнекмәләрен, аралашу осталыкларын үстерүгә юнәлтелергә тиеш. Бу исә сөйләм эшчәнлегенең төрләренә — тыңлап аңлау, сөйләү, уку һәм язуга үзара бәйләнештә һәм системалы өйрәтүне үз эченә ала.

Тыңлап аңлауга өйрәтү барышында укучылар, аерым сүзләрне, җөмләләрне һәм бәйләнешле текстларны ишетеп, аларның әйтелешен, мәгънәләрен һәм эчтәлекләрен аңларга күнегергә тиешләр. Башлангыч сыйныфларда укучыларны, укытучының һәм сыйныфташларының сөйләмен яки аудиокушымтадагы татар сөйләмен тыңлап, эчтәлегенә тө­шенеп барырга, кирәкле мәгълүматны аерып, сорауларга җавап бирергә, әңгәмә корырга, эчтәлекне татарча сөйләп бирергә күнектерү мөһим.

Диалогик сөйләмгә өйрәткәндә, укучыларның мәктәптәге һәм җәмәгать урыннарындагы тормышына бәйле диалогларны сәнгатьле итеп уку һәм яттан сөйләү, охшаш диалог төзү эшләренә өстенлек бирү әһәмияткә ия. Алар аша укучылар татар сөйләм этикеты үрнәкләрен, тотрыклы сөйләм гыйбарәләрен, реплика төрләрен актив рәвештә үзләштерә алалар. Уку аралашуы чын аралашуга китерсен, өчен, балаларны үз фикерләрен төгәл һәм дөрес итеп белдерергә өйрәтү зарур.

Монологик сөйләмгә өйрәтү кешеләрне, предметларны, табигать күренешләрен, хайваннарны тасвирлауга, шулай ук мәктәп, шәһәр (авыл), гаилә һәм башка темаларга хикәя төзеп сөйләүгә, укылган (тыңланган) текстның эчтәлеген сөйләп бирүгә кайтып кала. Укучы­ларда монологик сөйләм күнекмәләре үсеш алсын өчен, аларны билгеле бер ситуациягә бәйле җөмләләр төзеп әйтергә, аларны үзара бәйләргә һәм логик яктан эзлекле текст төзергә әзерләү кирәк.

Укуга өйрәткәндә, укучылар башта татар хәрефләрен танып, алар белдергән авазларны дөрес әйтү; тартыкны сузыкка ияртеп, кыска сүзләрне бөтен килеш, озын сүзләрне иҗекләп уку, алга таба җөмләләрне һәм бәйләнешле текстларны сәнгатьле итеп һәм аңлап уку; укылганның эчтәлегенә төшенеп бару, яңа сүзләрнең мәгънәләрен контексттан чыгып аңлау яки сүзлектән табу күнекмәләренә ия бу­лырга тиешләр. Моңа ирешү өчен, башлангыч чорда ситуатив-тематик яки грамматик нигездә төркемләнгән сүзләр һәм сүзтезмәләр, җөм­ләләр яисә бәйләнешле уку текстлары белән эш итәргә кирәк. Алар укучыларның яшь үзенчәлекләреннән чыгып сайланырга һәм тәрбия­ви яктан әһәмиятле булырга тиеш. Алга таба таныш материалга ни­гезләнгән кечкенә күләмле текстларны, шулай ук таныш булмаган сүзләр кергән текстларны эчтән аңлап укырга, кирәкле мәгълүматны табарга, сүзлекләрдән файдаланырга өйрәтү мөһим. Шулай ук укучы­лар, шигырьләрне яттан өйрәнеп, сәнгатьле итеп сөйли белергә тиешләр. Башлангыч сыйныфларда кычкырып уку һәм эчтән уку төрләренә өстенлек бирелә. Моннан тыш, карап чыгу максаты белән уку, өйрәнү максаты белән уку, танышу максаты белән уку, эзләнү максаты белән уку төрләрен куллану да әһәмияткә ия.

Язуга өйрәтү татар алфавитындагы хәрефләрнең язылышын ис­тә калдыру; сүзләрне иҗекләргә бүлеп, юлдан-юлга дөрес күчереп язу кагыйдәләрен үзләштерү; сөйләмдә актив кулланыла торган сүзләрне орфографик дөрес язу күнекмәләрен үстерүдән гыйбарәт. Моңа ирешү өчен, җөмләләрне яки текстны үзгәрешсез күчереп язу (1—2 нче сыйныфлар); нокталар урынына кирәкле сүзләрне яки җәяләр эчендә бирелгән сүзләрне кирәкле формада куеп, җөмләләрне күчереп язу (3—4 нче сыйныфлар) кебек эш төрләрен куллану зарур.

Язма сөйләмгә өйрәтү терәк сүзләр яки сүзтезмәләр белән лексик тема яки ситуация буенча җөмләләр һәм кечкенә хикәяләр язуны үз эченә ала. Аерым җөмләләрдән бәйләнешле язма сөйләмгә күчелә. Укучыларны үзләренең гаиләләре, мәктәпләре, сыйныфташлары һәм дуслары, яшәгән шәһәрләре яки авыллары турында кечкенә хи­кәяләр язарга өйрәтү мөһим. Котлау открыткасы яки хат язу, рус теленнән татарчага тәрҗемә итү эшләре дә укучыларның язма сөйләм күнекмәләрен камилләштерә. Шунысы мөһим: башлангыч сыйныф­ларда язма сөйләмгә караганда телдән сөйләмгә күбрәк игътибар бирелергә тиеш.

Дәресләрдә тел һәм сөйләм материалы аша татар халкының тор­мыш-көнкүреше, йолалары һәм гореф-гадәтләре, милли бәйрәмнәре һәм ризыклары турында мәгълүмат җиткерү, халык авыз иҗаты үрнәкләре белән таныштыру балаларны әхлакый һәм эстетик яктан тәрбияли, аларның дөньяны танып белү мөмкинлекләрен арттыра.

Сөйләмнең фонетик, лексик, грамматик ягын үстерү өчен, беренче дәресләрдән үк авазларны — сүзләр аша, ә сүзләрне җөмләләр аша дөрес әйтергә күнектерү, актив үзләштерелгән җөмлә калыпларын бәйләнешле сөйләмгә кертергә өйрәтү шарт. Лексик минимумга килгәндә, башлангыч мәктәптә 1000 гә якын сүзне актив үзләштерү һәм сөйләмдә куллану күнекмәләре булдыру бурычы куела. Моның өчен кулланылыш ешлыгыннан чыгып сайланган сүзләр һәр сый­ныфта тематик принципка нигезләнеп бирелә. Шулай ук укучылар, терминнарны атамыйча гына, мәгънәләре ягыннан якын (синонимнар), капма-каршы (антонимнар) яки әйтелешләре охшаш сүзләрне дә (омо­нимнар) гамәли үзләштерергә тиешләр. Грамматик минимумның эч­тәлеген аралашу оештыру өчен кирәк булган тел берәмлекләре һәм аларның морфологик формалары, җөмлә калыплары тәшкил итә. Уку­чылар аларны сөйләм үрнәкләре аша гамәли үзләштерергә тиешләр. Орфоэпик-орфографик минимум исә аваз-хәреф мөнәсәбәтләрен, татар теленә хас булган үзенчәлекле авазларның һәм иҗек калыпларының әйтелешен, хикәя һәм сорау җөмлә интонациясен, сүз басымын гамәли үзләштерүне үз эченә ала.

1 нче сыйныфта татар телен укыту телдән әзерлек чоры белән баш­ланып китә. Беренче чиректә балалар төрле аралашу ситуацияләренә бәйле җөмлә калыпларын күрсәтмәлелек аша үзләштерергә, аларны дөрес һәм аңлаешлы итеп әйтә белергә, укытучының сорауларына җавап бирә һәм кечкенә диалоглар (монологлар) төзеп сөйли алырга тиешләр. Телдән әзерлек чорында, укучыларның яшь үзенчәлекләрен исәпкә алып, санамышлар, тизәйткечләр, мәкальләр, кечкенә җырлар өйрәтү, төрле кызыклы уеннар куллану, физкультпаузалар үткәрү бигрәк тә мөһим. Һәрбер лексик теманы өйрәнгәннән соң, кабатлау дәресендә укучыларның белем һәм сөйләм күнекмәләрен тикшереп бару укытучының игътибар үзәгендә булырга тиеш.

Башлангыч белем бирү мәктәбендә татар телен коммуникатив ни­гездә укыту, беренчедән, балаларда тел компетенциясе булдыруга китерә, чөнки алар тел берәмлекләрен гамәли үзләштереп, сөйләмдә кулланырга күнегәләр; икенчедән, аларның сөйләм компетенциясе үсеш ала, чөнки тел аралашу аша үзләштерелә; өченчедән, тел һәм сөйләм берәмлекләре аша татар дөньясы турындагы мәгълүматны үзләштереп, алар социаль-мәдәни компетенциягә ия булалар.

Укучыларда татар телен өйрәнүгә карата тотрыклы кызыксыну уяту һәм омтылыш тәрбияләү, аларның белемнәрен тагын да тирә­нәйтү һәм укытуның сыйфатын яхшырту максатыннан, дәрестән тыш эшчәнлекне оештыруга да тиешле игътибар бирү мөһим. Моның өчен иң яхшы шигырь сөйләүче яки иң яхшы җыр башкаручыга, иң яхшы рәсем ясаучы яки иң яхшы инша язучыга конкурслар, төрле викториналар уздыру; татар әкиятләрен сәхнәләштерү, татар биюләрен башкару, сыйныф газеталары чыгару, татар балалар шагыйрьләре бе­лән очрашулар һәм кызыклы кичәләр үткәрү; курчак театрына бару, күренекле татар шәхесләренең музейларына экскурсияләр оештыру аеруча әһәмиятле. Мондый чаралар татар телен укытуны тагын да камилләштерүгә, аның нәтиҗәлелеген арттыруга китерә.

**Уку-укыту планы**

АРАЛАШУ ҺӘМ ӘДӘБИ УКУ ТЕМАЛАРЫ

1. Яңа уку елы белән!
2. Йортыбыз, фатирыбыз.
3. Көндәлек режим.
4. Ашамлыклар кибетендә
5. Әбиләрдә кунакта.
6. Табигатьәге үзгәрешләр
7. Татарстан – туган җирем.
8. Казан – Татарстанның башкаласы.
9. Сәламәтлек – зур байлык.
10. Без хезмәт яратабыз.
11. Үсемлекләр белән танышабыз.
12. Хайванарга һәм кошларга булышабыз.
13. Без бәйрәмгә барабыз.
14. Күңелле ял итәбез.

ЛЕКСИК МИНИМУМ

1.Яңа уку елы белән!

белем, белергә, өйрәнергә, тыңларга, аңларга, кабатларга, сорау, сорау бирергә, җавап, җавап бирергә, тәрҗемә итәргә, мисал, күнегү, билге алырга, «биш»ле, «дүрт»ле, «өч»ле, «ике»ле, аваз, хәреф, сүз, җөмлә, өтер, нокта, тәнәфес, кирәк (түгел), ярый (ярамый)

2.Йортыбыз, фатирыбыз

бүлмә, алгы бүлмә, аш бүлмәсе, кунак бүлмәсе, йокы бүлмәсе, юы­ну бүлмәсе, ишек, ачкыч, тәрәзә, тәрәзә төбе, гөл, сәгать, идән, түшәм, җиһаз, өстәл, журнал өстәле, язу өстәле, урындык, кәнәфи, элгеч, ка­рават, киштә, суыткыч, кием шкафы, савыт-саба шкафы, келәм, якты, чиста

3.Көндәлек режим

дүшәмбе, сишәмбе, чәршәмбе, пәнҗешәмбе, җомга, шимбә, якшәм­бе, кичә, бүген, иртәгә, иртән, кичен, көндез, башта, аннары, тагын, торырга, йокларга ятарга, юынырга, сөртенергә, киенергә, дәрес әзер­ләргә, сөлге

4.Ашамлыклар кибетендә

ашамлык, балык, каймак, эремчек, сөт, он, ит, тоз, хәлвә, шикәр комы, җиләк-җимеш, перәнник, туңдырма, тартма, акча, сум, тиен (копейка), сайларга, түләргә, үлчәргә

5.Әбиләрдә кунакта

кунак, чакырырга, күчтәнәч, табын, ашъяулык, кулъяулык, токмач­лы аш, шулпа, ботка, сыйларга, салырга, бәхетле, шатлыклы, тәрбияле, рәхмәт әйтергә, әле, бик

6.Табигатьтәге үзгәрешләр

табигать, кышын, язын, көзен, җәен, кышкы, язгы, җәйге, көзге, боз каплый, тамчы тама, кар эри, гөрләвек ага, яшен яшьни, күк күкри, салават күпере чыга, көн кыскара, төн озыная, соң (после), пычрак, бераз

7.Татарстан — туган җирем

җир, туган, халык, Алабуга, Чистай, Яр Чаллы, Түбән Кама, Әлмәт, Бөгелмә, Нократ, Идел, Казансу, Агыйдел, урнашкан, елга ага, аша (аркылы), өчен, кадәр, күл, буенда, чишмә, дала, төзергә, төзелеш, мәчет, чиркәү, тимер юл, бай

8.Казан — Татарстанның башкаласы

башкала, бина, манара, үзәк, кунакханә, ашханә, даруханә, истәлек­ле урын, сарай (дворец), тукталыш, иске, яңа, ерак, якын, туктарга, анда, монда, таныш, тапкыр (раз), алда, артта

9.Сәламәтлек — зур байлык

сәламәт, сәламәтлек, байлык, авырый, авырта, йөткерә, йөрәк, эч, табиб(ә), хастаханә, дәваларга, ятарга, шөгыльләнергә, ишетергә, күрергә, сирәк, еш

10.Без хезмәт яратабыз

тырыш, ялкау, ярдәмчел, хезмәт, ташырга, ташларга, чүп, чиләк, чүпрәк, ябарга, ачарга, чыгарга, керергә, яме, һәрвакыт, кайвакыт, үзе

11.Үсемлекләр белән танышабыз

үсемлек, үлән, ботак, яфрак, имән, каен, нарат, алмагач, шомырт, миләш, балан, карлыган, кура җиләге, җир җиләге, чия

12.Хайваннарга һәм кошларга булышабыз

җим, җимлек, ясарга, файда китерә, зыян китерә, өн, оя, күсе, тыч­кан, көньяк, төньяк, кышларга, тышта, ашатырга

**13.Без бәйрәмгә барабыз**

тамаша, тамашачы, сәхнә, чыгыш, баянчы, кул чабарга, яраткан, Җиңү бәйрәме, Яз һәм Хезмәт бәйрәме, Сабантуй, көрәш, ат чабышы, аркан тартышу, шома баганага менү, чүлмәк вату, капчык белән сугышу

14. Күңелле ял итәбез

күңелле, ял, ял итәргә, ямьле, көтәргә, каршыларга, сагынырга, озатырга, үткәрергә, йөзәргә, әбәкле уйнарга, качышлы уйнарга, таган атынырга, ком, кәрзин, тулы, буш, күбәләк оча, кошлар сайрый

**ГРАММАТИК МИНИМУМ**

1. Исемнәрнең сан һәм килеш белән төрләнешен кабатлау.
2. Исемнәрнең берлек санда тартым белән төрләнешен гамәли үз­ләштерү.
3. Иялек килешендәге исем + тартымлы исем (укучының дәфтәре) төзелмәсен сөйләмдә кулланырга өйрәтү.
4. Лексик темаларга караган сыйфатларны сөйләмгә кертү.
5. Зат алмашлыкларын, килеш белән төрләндереп, сөйләмдә кул­ланырга күнектерү.
6. Лексик темага караган хәзерге заман хикәя фигыльләрне сөйләм­дә дөрес куллануга ирешү.
7. Билгеле үткән заман хикәя фигыльне, барлыкта һәм юклыкта зат- сан белән төрләндереп, сөйләмдә кулланырга күнектерү.
8. Өйрәнелгән кисәкчәләрне кабатлау; бик, әле, тагын кисәкчәләрен гамәли үзләштерү.
9. Үзләштерелгән бәйлекләрне кабатлау; өчен, кадәр, соң бәйлек­ләрен сөйләмдә дөрес куллануга ирешү.
10. Боерык фигыльнең II зат берлек һәм күплек сан формаларын кабатлау.
11. Үзләштерелгән саннарны кабатлау; егерме, утыз, кырык, илле, алтмыш, җитмеш, сиксән, туксан, йөз микъдар саннарын һәм җыю (дүртәү, унау) саннарын кулланылышка кертү.
12. Кирәк (түгел), мөмкин (түгел), ярый, ярамый, кирәк (кирәк түгел) сүзләрен фигыльнең инфинитив формасы белән кулланырга өйрәтү.
13. Җөмләнең коммуникатив төрләрен (раслау, инкяр, сорау, хикәя, боеру) диалогик һәм монологик сөйләмдә дөрес кулланырга күнектерү.
14. Өйрәнелгән җөмлә калыпларын җәенкеләндереп әйтергә өйрәтү.
15. һәм, ә теркәгечләрен сөйләмгә кертү.

СӨЙЛӘМ ҮРНӘКЛӘРЕ

1. Керергә (чыгарга ) ярыймы? Әйе, ярый. Юк, ярамый.
2. Гафу итегез, сүзлекне алырга ярыймы? Әйе, ярый, рәхим ит.
3. Кунакка килегез! Хуш килдегез! Күчтәнәчегез өчен рәхмәт!
4. Китабың бармы? Әйе, китабым бар.
5. Китап кирәкме? Әйе, китап кирәк. Юк, китап кирәк түгел.
6. Бу кемнең китабы (дәфтәре, апасы, әнисе)? Бу Азатның (Әлфия­нең) китабы (дәфтәре, апасы, әнисе).
7. Сиңа ничә яшь? Миңа 8 яшь.
8. Бүген ничә дәресегез бар? Өч дәресебез бар.

Язарга мөмкинме? Әйе, мөмкин.

1. Бу китапны укырга кирәкме? Әйе, бу китапны укырга кирәк.
2. Бу китап кемнәр өчен? Бу китап балалар өчен.
3. Ул кая барды (бармады)? Ул мәктәпкә барды (бармады).
4. Мин укыйм һәм язам. Мин укыйм, ә ул яза.
5. Марат, укы! Балалар, укыгыз!
6. Сез ничәү? Без дүртәү.
7. Яздан соң җәй килә.
8. Кичкә кадәр кар яуды.

ОРФОЭПИК ҺӘМ ОРФОГРАФИК МИНИМУМ

1. Татар алфавитын яттан әйтергә өйрәтү.
2. Татар хәрефләре белдергән авазларның әйтелешен ныгыту.
3. Лексик темаларга караган калын һәм нечкә әйтелешле сүзләрне аера белергә күнектерү.
4. Нечкәлек яки калынлык билгесе булган гади сүзләрне (сәгать, шигырь), кушма сүзләрне (көньяк, кулъяулык) дөрес әйтергә күнектерү.
5. [къ], [гъ], [җ], [ң], [һ], [ч], [’] (һәмзә) авазы булган сүзләрнең әйтелешен гамәли үзләштерүгә ирешү.
6. Тыңланган яки укылган сүзләрне иҗекләргә бүлеп әйтү күнек­мәләре булдыру.
7. Татар сөйләмен интонацион яктан дөрес оештырырга өйрәтү.
8. Сүзләрне үзгәрешсез күчереп язарга күнектерү.
9. Орфографик күнекмәләрне камилләштерү.

Планлаштырылган дәресләр һәм язма эшләр:

|  |  |  |  |  |  |
| --- | --- | --- | --- | --- | --- |
|  | 1 чирек  27 сәгать | 2 чирек  21 сәгать | 3 чирек  30 сәгать | 4 чирек  24 сәгать | Барлыгы  102 сәгать |
| Сүзлек диктанты | 1 | 1 | 2 | 1 | 5 |
| Контроль күчереп язу | 1 | 1 | 1 | 1 | 4 |
| Диктант | - | - | - | - | - |
| Мөстәкыйль эш | 1 | 1 | 1 | 1 | 4 |
| Тест | - | - | - | - | - |
| Контроль эш | 2 | 1 | 1 | 1 | 5 |
| БСҮ | 1 | 1 | 1 | 1 | 4 |

***Укыту-методик комплекты:***

1. Рус телендә урта (тулы) гомуми белем бирү мәктәбендә татар телен һәм әдәбиятын укыту программасы (1-11сыйныфлар, рус төркемнәре өчен). Төз. авт. К.С. Фәтхуллова, Ф.Х. Җәүһәрова. – Казан: Мәгариф, 2010.- 79 бит
2. Рус мәктәпләрендәге татар балаларына татар теленнән гомуми белем бирүнең дәүләт стандарты
3. К.С.Фәтхуллова. Татар телендә башл.гомуми белем бирү мәкт. 2 нче сыйныфы өчен дәреслек - Татар теле (ике кисәктә), Казан: Татар.кит. нәшр., 2013ел.

**Өстәмә әдәбият :**

1. Ф.С.Сафиуллина, К.С.Фәтхуллова “Рус телендә сөйләшүче балаларга татар теле укыту”. – Казан: “Мәгариф” нәшрияты, 2006.

2. Рус телендә сөйләшүче балаларга татар теле укыту: 4 нче сыйныф: Ф.С. Сафиуллина, К.С. Фәтхуллова “Укытучылар өчен методик кулланма” - Казан : “Мәгариф”, 2006. – 95 б.

3. Татарча да яхшы бел. Контроль тестлар һәм текстлар: Рус телендә урта гомуми белем бирүче мәкт. укучылары өчен ярдәмлек (рус телендә сөйләшүче балалар өчен). – Казан: Мәгариф, 2006. – 143 б.

4. Г.Ф. Гәрәева “Уйный-уйный укыйбыз”(Рус һәм татар мәктәпләренен татар теле һәм әдәбияты укытучылары өчен) -Казан: “Яңалиф” нәшрияты, 2007.

5. Татар орфографиясенең кыен очракларына материаллар/ Сафиуллина Ә.Н. – Казан: “Гыйлем” нәшрияты, 2008. – 112 б.

6. З.Н. Хәбибуллина К.Х. Фәйзрахманова “Татар теленнән мөстәкыйль эшләр” 2-11нче сыйныфлар–Казан: “Мәгариф” нәшрияты, 2008.

7. Р.Н. Насибуллина “Татарский язык в таблицах и схемах”( для русскоязычных учащихся начальных классов )- Казань: “Гыйлем”, 2010.

8. <https://edu.tatar.ru> (укытучылар өчен методик берләшмәләр), . https://belem.ru

**Контроль эшләр графигы**

|  |  |
| --- | --- |
| **Дәрес тәртибе** | **Контроль эш төре** |
| **I чирек** | |
| 7 | Мөстәкыйль эш |
| 10 | Контроль эш |
| 15 | Сүзлек диктанты |
| 20 | Контроль күчереп язу |
| 25 | Контроль эш |
| **II чирек** | |
| 39 | Сүзлек диктанты |
| 42 | Контроль күчереп язу |
| 44 | Мөстәкыйль эш |
| 46 | Контроль эш |
| **III чирек** | |
| 53 | Сүзлек диктанты |
| 60 | Мөстәкыйль эш |
| 63 | Контроль күчереп язу |
| 69 | Сүзлек диктанты |
| 77 | Контроль эш |
| **IV чирек** | |
| 82 | Сүзлек диктанты |
| 87 | Мөстәкыйль эш |
| 93 | Контроль күчереп язу |
| 99 | Контроль эш |

|  |  |
| --- | --- |
| **Барлыгы** | Сүзлек диктанты – 5  Контроль күчереп язу – 4  Мөстәкыйль эш – 4  Контроль эш – 5 |

**Предметны өйрәнү нәтиҗәләре**

(предмет, предметара, шәхси)

Башлангыч гомуми белем бирү мәктәбендә телне гамәли үзләштерү нәтиҗәсендә укучыларда татар теленең күп мәдәниятле дөньядагы роле һәм әһәмияте турында беренчел күзаллаулар формалаша. Татар мәдәниятенең балалар өчен булган катламы белән танышу башка мәдәниятләргә карата ихтирам хисе уятып, укучыларга үз мәдәниятләрен тирәнрәк аңларга мөмкинлек бирә, ватанпәрвәрлекне үстерә.

Башлангыч гомуми белем бирү баскычында татар теленә өйрәтүнең программада күрсәтелгән күләмдә **гомуми нәтиҗәләре**түбәндәгеләрдән гыйбарәт:

* беренчел коммуникатив компетенция, ягъни татар телендә сөйләшүчеләр белән телдән яки язмача аралашуга әзер булу;
* коммуникатив бурычлар куя һәм хәл итә белү, адекват аралашуның вербаль һәм вербаль булмаган чараларыннан, сөйләм әдәбе үрнәкләреннән файдалана алу, итагатьле һәм киң күңелле әңгәмәдәш булу;
* «Татар теле һәм әдәби уку» предметына карата уңай мотив һәм тотрыклы кызыксыну булдыру, шулай ук тиешлегомуми һәм махсус күнекмәләр формалаштыру һәм, шулар нигезендә,белем алуның алдагы баскычларында татар телен уңышлы үзләштерүне тәэмин итү.

Татар теленнән башлангыч мәктәп программасын үзләштерүнең **шәхси нәтиҗәләре**:

* татар теленең дәүләт теле буларак ролен аңлау;
* шәхесара һәм мәдәниятара аралашуда татар телен куллануга уңай караш булдыру;
* татар теленә карата ихтирамлы караш булдыру һәм аны яхшы өйрәнү теләге формалаштыру.

Татар теленә өйрәтүнең **предметара нәтиҗәләре**:

Төп белем бирү баскычында татар теле һәм әдәбиятын укыту, танып белү чарасы буларак, укучыларның фикер йөртү, интеллектуаль һәм иҗади сәләтләрен үстерүгә, шулай ук, реаль тормышта туган проблемаларны хәл итү өчен кирәк булган универсаль уку гамәлләрен (***танып белү, регулятив, коммуникатив)*** формалаштыругахезмәт итә.

Укучыларда мәгълүмати җәмгыятьтә яшәү һәм эшләү өчен кирәкле күнекмәләр үстерелә. Укучылар текст, күрмә-график рәсемнәр, хәрәкәтле яисә хәрәкәтсез сурәтләр, ягъни төрле коммуникацион технологияләр аша тапшырыла торган мәгълүмати объектлар белән эшләү

тәҗрибәсе ала; презентацион материаллар әзерләп, зур булмаган аудитория алдында чыгыш ясарга өйрән*ә; у*кучыларда, компьютер яисә ИКТ нең башка чаралары белән эш иткәндә, сәламәтлеккә зыян китерми торган эш алымнарын куллана алу күнекмәләре формалаша.

***Танып белү******нәтиҗәләре****:*

* фикерләүне үстерү белән бәйле психик функцияләр: логик фикерләү, сәбәп-нәтиҗә бәйләнешләрен табу, индуктив, дедуктив фикерли белү;
* иҗади һәм эзләнү характерындагы проблеманы билгеләү, аларны чишү өчен алгоритм булдыру;
* объектларны чагыштыру, классификацияләү өчен уртак билгеләрне билгеләү;
* төп мәгълүматны аеру, укылган яки тыңланган мәгълүматның эчтәлегенә бәя бирә белү;
* тиешле мәгълүматны табу өчен, энциклопедия, белешмәләр, сүзлекләр, электрон ресурслар куллану.

***Регулятив нәтиҗәләр*:**

* уку хезмәтендә үзеңә максат куя, бурычларны билгели белү;
* эш тәртибен аңлап, уку эшчәнлеген оештыра, нәтиҗәле эш алымнарын таба белү;
* уку эшчәнлеге нәтиҗәләрен контрольгә ала белү;
* билгеләгән критерийларга таянып, эш сыйфатына бәя бирә белү;
* укудагы уңышларның, уңышсызлыкларның сәбәбен аңлый, анализлый белү;
* ихтыяр көче, максатчанлык, активлык кебек сәләтләрне формалаштыру;
* дәрескә кирәкле уку-язу әсбапларын әзерли һәм алар белән дөрес эш итә белү;
* дәрестә эш урынын мөстәкыйль әзерли белү һәм тәртиптә тоту күнекмәләрен үстерү.

***Коммуникатив* нәтиҗәләр:**

* әңгәмәдәшеңнең фикерен тыңлый, аңа туры килерлек җавап бирә белү;
* әңгәмәдәш белән аралашу калыбын төзү;
* аралаша белү сәләтен үстерү (аралашучанлык, хислелек, эмпатия хисләре);
* парларда һәм күмәк эшли белү;
* мәгълүматны туплау өчен, күмәк эш башкару;
* әңгәмәдәшең белән сөйләшүне башлый, дәвам итә, тәмамлый белү.

Башлангыч мәктәптә татар теленә өйрәтүнең **предмет нәтиҗәләре**:

* татар телендә сөйләшүчеләр белән телдән яки язмача аралашу күнекмәләренә ия булу;
* телдән яки язма сөйләм күнекмәләренә ия булу өчен кирәкле беренчел лингвистик белемнәрне үзләштерү;
* татар балалар әдәбияты һәм халык авыз иҗаты үрнәкләре белән танышу.

Сөйләм эшчәнлегенең төрләренә өйрәтүгә таләпләр

Тыңлап аңлау

Укытучының яки башка укучыларның сөйләмен ишетеп аңлау;

0,5—1 минутлык текстны тыңлап аңлау һәм, төп эчтәлегенә тө­шенеп, укытучының сорауларына җавап бирү;

текстны тыңлау һәм бирелгән җөмләләр арасында эчтәлегенә туры килгәннәрен билгеләү.

Диалогик сөйләм

Лексик тема буенча сөйләшү үткәрү (һәр укучының репликалар саны 4 тән ким булмаска тиеш);

укылган яки тыңланган текстның төп эчтәлеге буенча әңгәмә кору;

бирелгән үрнәк буенча охшаш диалог төзеп сөйләү.

Монологик сөйләм

Бирелгән ситуация, лексик тема яки сюжетлы рәсемнәр буенча хикәя төзеп сөйләү (җөмләләр саны 5 тән ким булмаска тиеш);

укылган яки тыңланган текстның төп эчтәлеген сөйләп бирү.

Уку

Текстларны сәнгатьле итеп уку һәм укыганның эчтәлегенә тулысынча төшенү;

тексттагы яңа сүзләрнең мәгънәләрен контексттан чыгып аңлау яки сүзлектән табу;

текстны эчтән уку һәм эчтәлеген сөйләү;

шигырьләрне яттан сөйләү.

Язу

Хәрефләрне һәм сүзләрне дөрес язу;

аерым җөмләләрне, кечкенә текстларны үзгәрешсез күчереп язу;

бирелгән үрнәк буенча котлау язу.

**Аңлатма язуы (уку)**

***Эш программасы статусы.***

Программа нигезенә Россия, Татарстан Мәгариф һәм фән министрлыкларының мәктәпләрдә урта һәм тулы белем алу стандартлары салынды, “Рус телендә урта (тулы) гомуми белем бирү мәктәбендә татар телен һәм әдәбиятын укыту программасы”на нигезләнеп төзелде.

*Эш программасы структурасы.*

Татар теленнән эш программасы өч өлештән тора: аңлатма язуыннан, төп бүлекләрне, белем һәм күнекмәләрне үз эченә алган программаның эчтәлегеннән, контроль үлчәү материалларыннан.

***Эш программасының эчтәлеге.***

Яңа стандарттагы иң мөһим таләп мондый: мәктәпне тәмамлаганда, “укучы үз алдына максат куярга һәм аны тормышка ашыру юлларын үзе таба алу дәрәҗәсенә күтәрелергә тиеш”. Бу – яңа стандартта эшлекле белем дип атала. Эшлекле белем – стандарт керткән яңалыкның әһәмиятле эчтәлеген ачып бирүче иң гомуми төшенчә. Белем алу гамәлләренең структурасын һәм принцибын стандарт үзе аңлата.

***Төп максатлар:***

Рус телендә сөйләшүче балаларга татар теле буенча системалы фәнни белем бирү.

Аларны ирекле аралашырга өйрәтү.

Татар дөньясы турында күпкырлы мәгълүмат җиткерү.

***Бурычлар****:*

1. Татар сөйләмен тыңлап аңларга күнектерү.

2. Татар халкы мәдәнияте, тарихы, әдәбиятына нигезләнеп бирелгән төрле ситуацияләр буенча диалогик һәм монологик сөйләм төзергә өйрәтү.

3. Программада күрсәтелгән лексик темалар буенча телдән яки язмача монологик сөйләм оештыруга ирешү.

4. Татар хәрефләрен танып, алар белдергән авазларны дөрес әйтеп, йөгерек һәм аңлап уку күнекмәләрен үстерү.

5. Өйрәнелгән фонетик, лексик- грамматик күренешләрне гамәли үзләштереп, язма сөйләм күнекмәләрен камилләштерү.

Укыту эшчәнлеген оештыру гадидән катлаулыга таба юнәлтелә, 1 нче сыйныфта өйрәнелгән лексик, грамматик материалны системалаштыру, ныгыту, тирәнәйтү бурычы күздә тотыла.

Уңышка ирешү өчен, татар теле дәресләрен уку дәресләре белән тыгыз алып бару отышлы. Татар теле дәресләрендә өйрәнелгән лексик берәмлекләр, аларның грамматик формалары, җөмлә калыплары уку дәресләрендә бәйләнешле сөйләмдә кулланыла. Татар халык авыз иҗатын өйрәнү дә күздә тотыла.

Грамматик категорияләрне аңлатканда, татар теленә хас күренешләрне рус теле белән янәшә куеп (сопоставительная грамматика) аңлату нәтиҗә бирә. Укучыларның белемнәренә таяну, беренчедән, ике телгә хас булган охшаш һәм аермалы якларны ассызыклау булса, икенчедән, алган белемнәрне ныгыту булып тора, өченчедән, яңа материалны аңлату өчен вакыт күбрәк кала.

Программа гамәлдәге базис план буенча атнага 2 сәгать исәбеннән төзелде.Барлыгы 68 сәгать.

2 нче сыйныфның рус төркемендә укучы балаларга татар теленнән төзелгән эш программасы түбәндәге документларга нигезләнеп башкарылды: Федераль дәүләт белем стандарты (ФГОС), Татарстан Республикасы Мәгариф һәм фән министрлыгы тарафыннан тәкъдим ителгән үрнәк программалар, мәктәпнең уку-укыту планы һәм еллык календарь план графигы.

Тәкъдим ителә торган программа «Татарстан мәктәпләрендә татар телен дәүләт теле буларак укыту эчтәлегенә таләпләр минимумы”нда каралган шартларны исәпкә алып төзелде.

Татарстан Республикасы Конституциясенең 8 нче маддэсе нигезен­дә татар һәм рус телләре — тигез хокуклы дәүләт телләре. Күп мил­ләтле Татарстанда дәүләт телләренең икесен дә белү халыкларның үзара аңлашып, тату яшәвенең нигезен тәшкил итә. Татар теле, дәүләт теле буларак, барлык урта гомуми белем бирү мәктәпләрендә төп укыту фәннәренең берсе булып тора. Программа татар телен аралашу чарасы буларак укытуны тәэмин итәргә тиеш. Татар телен дәүләт теле буларак укытуның гомуми максаты — укучыларда коммуникатив компетенция (аралашу осталыгы) формалаштыру. Компетенция — аралашуны тәэмин итә торган белем, күнекмәләр һәм осталыклар бердәмлеге ул. Коммуникатив компетенция — аралашу максатын, урынын, вакытын, анда катнашучыларның социаль хәлен исәпкә алып, фикерне төгәл һәм эзлекле итеп белдерә алу осталыгы ул. Моңа бәйле рәвештә татар теленә өйрәтүдә аңлы-коммуникатив методка өстенлек бирелергә тиеш.

Гомуми башлангыч белем мәктәбендә татар теленә өйрәтүнең төп максатлары түбәндәгеләрдән гыйбарәт: 1) гамәли максат, ягъни татар теленең фонетик, лексик, грамматик берәмлекләрен гамәли үзләштерү һәм укучыларның сөйләм күнекмәләрен үстерүгә ирешү; 2) гомуми белем бирү максаты — укучыларның акыл эшчәнлеген активлаштыру, логик фикерләү сәләтен камилләштерү, сөйләм культурасын үстерү; 3) тәрбияви максат — балаларның рухи дөньясын баету, аларда шәхесара һәм мәдәниятара аралашу күнекмәләре булдыру, төрле милләт вәкилләре арасында дуслык һәм хөрмәт хисе тәрбияләү.

Куелган максатларга ирешү өчен, аерым бурычларны хәл итү сора­ла. Гамәли максатка ирешү өчен, укучыларны татар сөйләмен тыңлап аңларга, диалогик һәм монологик формада аралашырга, төрле жанр­лардагы татар текстларын сәнгатьле итеп һәм аңлап укырга, татар теле­нең фонетик, лексик, грамматик нигезләрен гамәли үзләштереп, сөйләм булдырырга күнектерү бурычлары куела. Гомуми белем бирү һәм тәрбияви максатларга ирешү өчен, укучыларның акыл хезмәте күнек­мәләрен үстерү, татар сөйләм этикеты үрнәкләрен урынлы кулланырга өйрәтү, татар дөньясы, шул исәптән татар халкының гореф-гадәтләре, милли бәйрәмнәре, халык авыз иҗаты үрнәкләре белән таныштыру сорала.

Татар теленә өйрәтү беренче чиратта фәннилек, аңлылык, аңла­ешлылык, системалылык, эзлеклелек, күрсәтмәлелек, укучыларның яшь үзенчәлекләрен исәпкә алу кебек гомумдидактик принципларга нигезләнә. Моннан тыш, коммуникатив методның нигезен тәшкил иткән телгә өйрәтүне гамәли эшчәнлеккә юнәлтү, тел һәм сөйләм берәмлекләрен сайлау һәм өйрәтүгә функциональ якын килү, тел бе­рәмлекләрен концентрик рәвештә урнаштыру һәм этаплап өйрәтү, тел берәмлекләрен ситуатив-тематик нигездә өйрәтү, лексик-грамматик материалны синтаксик нигездә үзләштерү, укучыларның ана теле үзенчәлекләрен исәпкә алу принципларын да истә тотып эш итү таләп ителә. Гомуми башлангыч белем мәктәбендә татар теле дәресләре укучыларның гамәли белемнәрен, сөйләм күнекмәләрен, аралашу осталыкларын үстерүгә юнәлтелергә тиеш. Бу исә сөйләм эшчәнлегенең төрләренә — тыңлап аңлау, сөйләү, уку һәм язуга үзара бәйләнештә һәм системалы өйрәтүне үз эченә ала.

Тыңлап аңлауга өйрәтү барышында укучылар, аерым сүзләрне, җөмләләрне һәм бәйләнешле текстларны ишетеп, аларның әйтелешен, мәгънәләрен һәм эчтәлекләрен аңларга күнегергә тиешләр. Башлангыч сыйныфларда укучыларны, укытучының һәм сыйныфташларының сөйләмен яки аудиокушымтадагы татар сөйләмен тыңлап, эчтәлегенә тө­шенеп барырга, кирәкле мәгълүматны аерып, сорауларга җавап бирергә, әңгәмә корырга, эчтәлекне татарча сөйләп бирергә күнектерү мөһим.

Диалогик сөйләмгә өйрәткәндә, укучыларның мәктәптәге һәм җәмәгать урыннарындагы тормышына бәйле диалогларны сәнгатьле итеп уку һәм яттан сөйләү, охшаш диалог төзү эшләренә өстенлек бирү әһәмияткә ия. Алар аша укучылар татар сөйләм этикеты үрнәкләрен, тотрыклы сөйләм гыйбарәләрен, реплика төрләрен актив рәвештә үзләштерә алалар. Уку аралашуы чын аралашуга китерсен, өчен, балаларны үз фикерләрен төгәл һәм дөрес итеп белдерергә өйрәтү зарур.

Монологик сөйләмгә өйрәтү кешеләрне, предметларны, табигать күренешләрен, хайваннарны тасвирлауга, шулай ук мәктәп, шәһәр (авыл), гаилә һәм башка темаларга хикәя төзеп сөйләүгә, укылган (тыңланган) текстның эчтәлеген сөйләп бирүгә кайтып кала. Укучы­ларда монологик сөйләм күнекмәләре үсеш алсын өчен, аларны билгеле бер ситуациягә бәйле җөмләләр төзеп әйтергә, аларны үзара бәйләргә һәм логик яктан эзлекле текст төзергә әзерләү кирәк.

Укуга өйрәткәндә, укучылар башта татар хәрефләрен танып, алар белдергән авазларны дөрес әйтү; тартыкны сузыкка ияртеп, кыска сүзләрне бөтен килеш, озын сүзләрне иҗекләп уку, алга таба җөмләләрне һәм бәйләнешле текстларны сәнгатьле итеп һәм аңлап уку; укылганның эчтәлегенә төшенеп бару, яңа сүзләрнең мәгънәләрен контексттан чыгып аңлау яки сүзлектән табу күнекмәләренә ия бу­лырга тиешләр. Моңа ирешү өчен, башлангыч чорда ситуатив-тематик яки грамматик нигездә төркемләнгән сүзләр һәм сүзтезмәләр, җөм­ләләр яисә бәйләнешле уку текстлары белән эш итәргә кирәк. Алар укучыларның яшь үзенчәлекләреннән чыгып сайланырга һәм тәрбия­ви яктан әһәмиятле булырга тиеш. Алга таба таныш материалга ни­гезләнгән кечкенә күләмле текстларны, шулай ук таныш булмаган сүзләр кергән текстларны эчтән аңлап укырга, кирәкле мәгълүматны табарга, сүзлекләрдән файдаланырга өйрәтү мөһим. Шулай ук укучы­лар, шигырьләрне яттан өйрәнеп, сәнгатьле итеп сөйли белергә тиешләр. Башлангыч сыйныфларда кычкырып уку һәм эчтән уку төрләренә өстенлек бирелә. Моннан тыш, карап чыгу максаты белән уку, өйрәнү максаты белән уку, танышу максаты белән уку, эзләнү максаты белән уку төрләрен куллану да әһәмияткә ия.

Язуга өйрәтү татар алфавитындагы хәрефләрнең язылышын ис­тә калдыру; сүзләрне иҗекләргә бүлеп, юлдан-юлга дөрес күчереп язу кагыйдәләрен үзләштерү; сөйләмдә актив кулланыла торган сүзләрне орфографик дөрес язу күнекмәләрен үстерүдән гыйбарәт. Моңа ирешү өчен, җөмләләрне яки текстны үзгәрешсез күчереп язу (1—2 нче сыйныфлар); нокталар урынына кирәкле сүзләрне яки җәяләр эчендә бирелгән сүзләрне кирәкле формада куеп, җөмләләрне күчереп язу (3—4 нче сыйныфлар) кебек эш төрләрен куллану зарур.

Язма сөйләмгә өйрәтү терәк сүзләр яки сүзтезмәләр белән лексик тема яки ситуация буенча җөмләләр һәм кечкенә хикәяләр язуны үз эченә ала. Аерым җөмләләрдән бәйләнешле язма сөйләмгә күчелә. Укучыларны үзләренең гаиләләре, мәктәпләре, сыйныфташлары һәм дуслары, яшәгән шәһәрләре яки авыллары турында кечкенә хи­кәяләр язарга өйрәтү мөһим. Котлау открыткасы яки хат язу, рус теленнән татарчага тәрҗемә итү эшләре дә укучыларның язма сөйләм күнекмәләрен камилләштерә. Шунысы мөһим: башлангыч сыйныф­ларда язма сөйләмгә караганда телдән сөйләмгә күбрәк игътибар бирелергә тиеш.

Дәресләрдә тел һәм сөйләм материалы аша татар халкының тор­мыш-көнкүреше, йолалары һәм гореф-гадәтләре, милли бәйрәмнәре һәм ризыклары турында мәгълүмат җиткерү, халык авыз иҗаты үрнәкләре белән таныштыру балаларны әхлакый һәм эстетик яктан тәрбияли, аларның дөньяны танып белү мөмкинлекләрен арттыра.

Сөйләмнең фонетик, лексик, грамматик ягын үстерү өчен, беренче дәресләрдән үк авазларны — сүзләр аша, ә сүзләрне җөмләләр аша дөрес әйтергә күнектерү, актив үзләштерелгән җөмлә калыпларын бәйләнешле сөйләмгә кертергә өйрәтү шарт. Лексик минимумга килгәндә, башлангыч мәктәптә 1000 гә якын сүзне актив үзләштерү һәм сөйләмдә куллану күнекмәләре булдыру бурычы куела. Моның өчен кулланылыш ешлыгыннан чыгып сайланган сүзләр һәр сый­ныфта тематик принципка нигезләнеп бирелә. Шулай ук укучылар, терминнарны атамыйча гына, мәгънәләре ягыннан якын (синонимнар), капма-каршы (антонимнар) яки әйтелешләре охшаш сүзләрне дә (омо­нимнар) гамәли үзләштерергә тиешләр. Грамматик минимумның эч­тәлеген аралашу оештыру өчен кирәк булган тел берәмлекләре һәм аларның морфологик формалары, җөмлә калыплары тәшкил итә. Уку­чылар аларны сөйләм үрнәкләре аша гамәли үзләштерергә тиешләр. Орфоэпик-орфографик минимум исә аваз-хәреф мөнәсәбәтләрен, татар теленә хас булган үзенчәлекле авазларның һәм иҗек калыпларының әйтелешен, хикәя һәм сорау җөмлә интонациясен, сүз басымын гамәли үзләштерүне үз эченә ала.

1 нче сыйныфта татар телен укыту телдән әзерлек чоры белән баш­ланып китә. Беренче чиректә балалар төрле аралашу ситуацияләренә бәйле җөмлә калыпларын күрсәтмәлелек аша үзләштерергә, аларны дөрес һәм аңлаешлы итеп әйтә белергә, укытучының сорауларына җавап бирә һәм кечкенә диалоглар (монологлар) төзеп сөйли алырга тиешләр. Телдән әзерлек чорында, укучыларның яшь үзенчәлекләрен исәпкә алып, санамышлар, тизәйткечләр, мәкальләр, кечкенә җырлар өйрәтү, төрле кызыклы уеннар куллану, физкультпаузалар үткәрү бигрәк тә мөһим. Һәрбер лексик теманы өйрәнгәннән соң, кабатлау дәресендә укучыларның белем һәм сөйләм күнекмәләрен тикшереп бару укытучының игътибар үзәгендә булырга тиеш.

Башлангыч белем бирү мәктәбендә татар телен коммуникатив ни­гездә укыту, беренчедән, балаларда тел компетенциясе булдыруга китерә, чөнки алар тел берәмлекләрен гамәли үзләштереп, сөйләмдә кулланырга күнегәләр; икенчедән, аларның сөйләм компетенциясе үсеш ала, чөнки тел аралашу аша үзләштерелә; өченчедән, тел һәм сөйләм берәмлекләре аша татар дөньясы турындагы мәгълүматны үзләштереп, алар социаль-мәдәни компетенциягә ия булалар.

Укучыларда татар телен өйрәнүгә карата тотрыклы кызыксыну уяту һәм омтылыш тәрбияләү, аларның белемнәрен тагын да тирә­нәйтү һәм укытуның сыйфатын яхшырту максатыннан, дәрестән тыш эшчәнлекне оештыруга да тиешле игътибар бирү мөһим. Моның өчен иң яхшы шигырь сөйләүче яки иң яхшы җыр башкаручыга, иң яхшы рәсем ясаучы яки иң яхшы инша язучыга конкурслар, төрле викториналар уздыру; татар әкиятләрен сәхнәләштерү, татар биюләрен башкару, сыйныф газеталары чыгару, татар балалар шагыйрьләре бе­лән очрашулар һәм кызыклы кичәләр үткәрү; курчак театрына бару, күренекле татар шәхесләренең музейларына экскурсияләр оештыру аеруча әһәмиятле. Мондый чаралар татар телен укытуны тагын да камилләштерүгә, аның нәтиҗәлелеген арттыруга китерә.

**Уку-укыту планы**

АРАЛАШУ ҺӘМ ӘДӘБИ УКУ ТЕМАЛАРЫ

1. Яңа уку елы белән!
2. Йортыбыз, фатирыбыз.
3. Көндәлек режим.
4. Ашамлыклар кибетендә
5. Әбиләрдә кунакта.
6. Табигатьәге үзгәрешләр
7. Татарстан – туган җирем.
8. Казан – Татарстанның башкаласы.
9. Сәламәтлек – зур байлык.
10. Без хезмәт яратабыз.
11. Үсемлекләр белән танышабыз.
12. Хайванарга һәм кошларга булышабыз.
13. Без бәйрәмгә барабыз.
14. Күңелле ял итәбез.

ЛЕКСИК МИНИМУМ

1.Яңа уку елы белән!

белем, белергә, өйрәнергә, тыңларга, аңларга, кабатларга, сорау, сорау бирергә, җавап, җавап бирергә, тәрҗемә итәргә, мисал, күнегү, билге алырга, «биш»ле, «дүрт»ле, «өч»ле, «ике»ле, аваз, хәреф, сүз, җөмлә, өтер, нокта, тәнәфес, кирәк (түгел), ярый (ярамый)

2.Йортыбыз, фатирыбыз

бүлмә, алгы бүлмә, аш бүлмәсе, кунак бүлмәсе, йокы бүлмәсе, юы­ну бүлмәсе, ишек, ачкыч, тәрәзә, тәрәзә төбе, гөл, сәгать, идән, түшәм, җиһаз, өстәл, журнал өстәле, язу өстәле, урындык, кәнәфи, элгеч, ка­рават, киштә, суыткыч, кием шкафы, савыт-саба шкафы, келәм, якты, чиста

3.Көндәлек режим

дүшәмбе, сишәмбе, чәршәмбе, пәнҗешәмбе, җомга, шимбә, якшәм­бе, кичә, бүген, иртәгә, иртән, кичен, көндез, башта, аннары, тагын, торырга, йокларга ятарга, юынырга, сөртенергә, киенергә, дәрес әзер­ләргә, сөлге

4.Ашамлыклар кибетендә

ашамлык, балык, каймак, эремчек, сөт, он, ит, тоз, хәлвә, шикәр комы, җиләк-җимеш, перәнник, туңдырма, тартма, акча, сум, тиен (копейка), сайларга, түләргә, үлчәргә

5.Әбиләрдә кунакта

кунак, чакырырга, күчтәнәч, табын, ашъяулык, кулъяулык, токмач­лы аш, шулпа, ботка, сыйларга, салырга, бәхетле, шатлыклы, тәрбияле, рәхмәт әйтергә, әле, бик

6.Табигатьтәге үзгәрешләр

табигать, кышын, язын, көзен, җәен, кышкы, язгы, җәйге, көзге, боз каплый, тамчы тама, кар эри, гөрләвек ага, яшен яшьни, күк күкри, салават күпере чыга, көн кыскара, төн озыная, соң (после), пычрак, бераз

7.Татарстан — туган җирем

җир, туган, халык, Алабуга, Чистай, Яр Чаллы, Түбән Кама, Әлмәт, Бөгелмә, Нократ, Идел, Казансу, Агыйдел, урнашкан, елга ага, аша (аркылы), өчен, кадәр, күл, буенда, чишмә, дала, төзергә, төзелеш, мәчет, чиркәү, тимер юл, бай

8.Казан — Татарстанның башкаласы

башкала, бина, манара, үзәк, кунакханә, ашханә, даруханә, истәлек­ле урын, сарай (дворец), тукталыш, иске, яңа, ерак, якын, туктарга, анда, монда, таныш, тапкыр (раз), алда, артта

9.Сәламәтлек — зур байлык

сәламәт, сәламәтлек, байлык, авырый, авырта, йөткерә, йөрәк, эч, табиб(ә), хастаханә, дәваларга, ятарга, шөгыльләнергә, ишетергә, күрергә, сирәк, еш

10.Без хезмәт яратабыз

тырыш, ялкау, ярдәмчел, хезмәт, ташырга, ташларга, чүп, чиләк, чүпрәк, ябарга, ачарга, чыгарга, керергә, яме, һәрвакыт, кайвакыт, үзе

11.Үсемлекләр белән танышабыз

үсемлек, үлән, ботак, яфрак, имән, каен, нарат, алмагач, шомырт, миләш, балан, карлыган, кура җиләге, җир җиләге, чия

12.Хайваннарга һәм кошларга булышабыз

җим, җимлек, ясарга, файда китерә, зыян китерә, өн, оя, күсе, тыч­кан, көньяк, төньяк, кышларга, тышта, ашатырга

**13.Без бәйрәмгә барабыз**

тамаша, тамашачы, сәхнә, чыгыш, баянчы, кул чабарга, яраткан, Җиңү бәйрәме, Яз һәм Хезмәт бәйрәме, Сабантуй, көрәш, ат чабышы, аркан тартышу, шома баганага менү, чүлмәк вату, капчык белән сугышу

14. Күңелле ял итәбез

күңелле, ял, ял итәргә, ямьле, көтәргә, каршыларга, сагынырга, озатырга, үткәрергә, йөзәргә, әбәкле уйнарга, качышлы уйнарга, таган атынырга, ком, кәрзин, тулы, буш, күбәләк оча, кошлар сайрый

СӨЙЛӘМ ҮРНӘКЛӘРЕ

1. Керергә (чыгарга ) ярыймы? Әйе, ярый. Юк, ярамый.
2. Гафу итегез, сүзлекне алырга ярыймы? Әйе, ярый, рәхим ит.
3. Кунакка килегез! Хуш килдегез! Күчтәнәчегез өчен рәхмәт!
4. Китабың бармы? Әйе, китабым бар.
5. Китап кирәкме? Әйе, китап кирәк. Юк, китап кирәк түгел.
6. Бу кемнең китабы (дәфтәре, апасы, әнисе)? Бу Азатның (Әлфия­нең) китабы (дәфтәре, апасы, әнисе).
7. Сиңа ничә яшь? Миңа 8 яшь.
8. Бүген ничә дәресегез бар? Өч дәресебез бар.

Язарга мөмкинме? Әйе, мөмкин.

1. Бу китапны укырга кирәкме? Әйе, бу китапны укырга кирәк.
2. Бу китап кемнәр өчен? Бу китап балалар өчен.
3. Ул кая барды (бармады)? Ул мәктәпкә барды (бармады).
4. Мин укыйм һәм язам. Мин укыйм, ә ул яза.
5. Марат, укы! Балалар, укыгыз!
6. Сез ничәү? Без дүртәү.
7. Яздан соң җәй килә.
8. Кичкә кадәр кар яуды.

ОРФОЭПИК ҺӘМ ОРФОГРАФИК МИНИМУМ

1. Татар алфавитын яттан әйтергә өйрәтү.
2. Татар хәрефләре белдергән авазларның әйтелешен ныгыту.
3. Лексик темаларга караган калын һәм нечкә әйтелешле сүзләрне аера белергә күнектерү.
4. Нечкәлек яки калынлык билгесе булган гади сүзләрне (сәгать, шигырь), кушма сүзләрне (көньяк, кулъяулык) дөрес әйтергә күнектерү.
5. [къ], [гъ], [җ], [ң], [һ], [ч], [’] (һәмзә) авазы булган сүзләрнең әйтелешен гамәли үзләштерүгә ирешү.
6. Тыңланган яки укылган сүзләрне иҗекләргә бүлеп әйтү күнек­мәләре булдыру.
7. Татар сөйләмен интонацион яктан дөрес оештырырга өйрәтү.
8. Сүзләрне үзгәрешсез күчереп язарга күнектерү.
9. Орфографик күнекмәләрне камилләштерү.

***Укыту-методик комплекты:***

1. Рус телендә урта (тулы) гомуми белем бирү мәктәбендә татар телен һәм әдәбиятын укыту программасы (1-11сыйныфлар, рус төркемнәре өчен). Төз. авт. К.С. Фәтхуллова, Ф.Х. Җәүһәрова. – Казан: Мәгариф, 2010.- 79 бит
2. Рус мәктәпләрендәге татар балаларына татар теленнән гомуми белем бирүнең дәүләт стандарты
3. К.С.Фәтхуллова. Татар телендә башл.гомуми белем бирү мәкт. 2 нче сыйныфы өчен дәреслек - Татар теле (ике кисәктә), Казан: Татар.кит. нәшр., 2013ел.

**Өстәмә әдәбият :**

1. Ф.С.Сафиуллина, К.С.Фәтхуллова “Рус телендә сөйләшүче балаларга татар теле укыту”. – Казан: “Мәгариф” нәшрияты, 2006.

2. Рус телендә сөйләшүче балаларга татар теле укыту: 4 нче сыйныф: Ф.С. Сафиуллина, К.С. Фәтхуллова “Укытучылар өчен методик кулланма” - Казан : “Мәгариф”, 2006. – 95 б.

3. Татарча да яхшы бел. Контроль тестлар һәм текстлар: Рус телендә урта гомуми белем бирүче мәкт. укучылары өчен ярдәмлек (рус телендә сөйләшүче балалар өчен). – Казан: Мәгариф, 2006. – 143 б.

4. Г.Ф. Гәрәева “Уйный-уйный укыйбыз”(Рус һәм татар мәктәпләренен татар теле һәм әдәбияты укытучылары өчен) -Казан: “Яңалиф” нәшрияты, 2007.

5. Татар орфографиясенең кыен очракларына материаллар/ Сафиуллина Ә.Н. – Казан: “Гыйлем” нәшрияты, 2008. – 112 б.

6. З.Н. Хәбибуллина К.Х. Фәйзрахманова “Татар теленнән мөстәкыйль эшләр” 2-11нче сыйныфлар–Казан: “Мәгариф” нәшрияты, 2008.

7. Р.Н. Насибуллина “Татарский язык в таблицах и схемах”( для русскоязычных учащихся начальных классов )- Казань: “Гыйлем”, 2010.

8. <https://edu.tatar.ru> (укытучылар өчен методик берләшмәләр), . https://belem.ru

**Предметны өйрәнү нәтиҗәләре**

(предмет, предметара, шәхси)

Башлангыч гомуми белем бирү мәктәбендә телне гамәли үзләштерү нәтиҗәсендә укучыларда татар теленең күп мәдәниятле дөньядагы роле һәм әһәмияте турында беренчел күзаллаулар формалаша. Татар мәдәниятенең балалар өчен булган катламы белән танышу башка мәдәниятләргә карата ихтирам хисе уятып, укучыларга үз мәдәниятләрен тирәнрәк аңларга мөмкинлек бирә, ватанпәрвәрлекне үстерә.

Башлангыч гомуми белем бирү баскычында татар теленә өйрәтүнең программада күрсәтелгән күләмдә **гомуми нәтиҗәләре**түбәндәгеләрдән гыйбарәт:

* беренчел коммуникатив компетенция, ягъни татар телендә сөйләшүчеләр белән телдән яки язмача аралашуга әзер булу;
* коммуникатив бурычлар куя һәм хәл итә белү, адекват аралашуның вербаль һәм вербаль булмаган чараларыннан, сөйләм әдәбе үрнәкләреннән файдалана алу, итагатьле һәм киң күңелле әңгәмәдәш булу;
* «Татар теле һәм әдәби уку» предметына карата уңай мотив һәм тотрыклы кызыксыну булдыру, шулай ук тиешлегомуми һәм махсус күнекмәләр формалаштыру һәм, шулар нигезендә,белем алуның алдагы баскычларында татар телен уңышлы үзләштерүне тәэмин итү.

Татар теленнән башлангыч мәктәп программасын үзләштерүнең **шәхси нәтиҗәләре**:

* татар теленең дәүләт теле буларак ролен аңлау;
* шәхесара һәм мәдәниятара аралашуда татар телен куллануга уңай караш булдыру;
* татар теленә карата ихтирамлы караш булдыру һәм аны яхшы өйрәнү теләге формалаштыру.

Татар теленә өйрәтүнең **предметара нәтиҗәләре**:

Төп белем бирү баскычында татар теле һәм әдәбиятын укыту, танып белү чарасы буларак, укучыларның фикер йөртү, интеллектуаль һәм иҗади сәләтләрен үстерүгә, шулай ук, реаль тормышта туган проблемаларны хәл итү өчен кирәк булган универсаль уку гамәлләрен (***танып белү, регулятив, коммуникатив)*** формалаштыругахезмәт итә.

Укучыларда мәгълүмати җәмгыятьтә яшәү һәм эшләү өчен кирәкле күнекмәләр үстерелә. Укучылар текст, күрмә-график рәсемнәр, хәрәкәтле яисә хәрәкәтсез сурәтләр, ягъни төрле коммуникацион технологияләр аша тапшырыла торган мәгълүмати объектлар белән эшләү

тәҗрибәсе ала; презентацион материаллар әзерләп, зур булмаган аудитория алдында чыгыш ясарга өйрән*ә; у*кучыларда, компьютер яисә ИКТ нең башка чаралары белән эш иткәндә, сәламәтлеккә зыян китерми торган эш алымнарын куллана алу күнекмәләре формалаша.

***Танып белү******нәтиҗәләре****:*

* фикерләүне үстерү белән бәйле психик функцияләр: логик фикерләү, сәбәп-нәтиҗә бәйләнешләрен табу, индуктив, дедуктив фикерли белү;
* иҗади һәм эзләнү характерындагы проблеманы билгеләү, аларны чишү өчен алгоритм булдыру;
* объектларны чагыштыру, классификацияләү өчен уртак билгеләрне билгеләү;
* төп мәгълүматны аеру, укылган яки тыңланган мәгълүматның эчтәлегенә бәя бирә белү;
* тиешле мәгълүматны табу өчен, энциклопедия, белешмәләр, сүзлекләр, электрон ресурслар куллану.

***Регулятив нәтиҗәләр*:**

* уку хезмәтендә үзеңә максат куя, бурычларны билгели белү;
* эш тәртибен аңлап, уку эшчәнлеген оештыра, нәтиҗәле эш алымнарын таба белү;
* уку эшчәнлеге нәтиҗәләрен контрольгә ала белү;
* билгеләгән критерийларга таянып, эш сыйфатына бәя бирә белү;
* укудагы уңышларның, уңышсызлыкларның сәбәбен аңлый, анализлый белү;
* ихтыяр көче, максатчанлык, активлык кебек сәләтләрне формалаштыру;
* дәрескә кирәкле уку-язу әсбапларын әзерли һәм алар белән дөрес эш итә белү;
* дәрестә эш урынын мөстәкыйль әзерли белү һәм тәртиптә тоту күнекмәләрен үстерү.

***Коммуникатив* нәтиҗәләр:**

* әңгәмәдәшеңнең фикерен тыңлый, аңа туры килерлек җавап бирә белү;
* әңгәмәдәш белән аралашу калыбын төзү;
* аралаша белү сәләтен үстерү (аралашучанлык, хислелек, эмпатия хисләре);
* парларда һәм күмәк эшли белү;
* мәгълүматны туплау өчен, күмәк эш башкару;
* әңгәмәдәшең белән сөйләшүне башлый, дәвам итә, тәмамлый белү.

Башлангыч мәктәптә татар теленә өйрәтүнең **предмет нәтиҗәләре**:

* татар телендә сөйләшүчеләр белән телдән яки язмача аралашу күнекмәләренә ия булу;
* телдән яки язма сөйләм күнекмәләренә ия булу өчен кирәкле беренчел лингвистик белемнәрне үзләштерү;
* татар балалар әдәбияты һәм халык авыз иҗаты үрнәкләре белән танышу.

Сөйләм эшчәнлегенең төрләренә өйрәтүгә таләпләр

Тыңлап аңлау

Укытучының яки башка укучыларның сөйләмен ишетеп аңлау;

0,5—1 минутлык текстны тыңлап аңлау һәм, төп эчтәлегенә тө­шенеп, укытучының сорауларына җавап бирү;

текстны тыңлау һәм бирелгән җөмләләр арасында эчтәлегенә туры килгәннәрен билгеләү.

Диалогик сөйләм

Лексик тема буенча сөйләшү үткәрү (һәр укучының репликалар саны 4 тән ким булмаска тиеш);

укылган яки тыңланган текстның төп эчтәлеге буенча әңгәмә кору;

бирелгән үрнәк буенча охшаш диалог төзеп сөйләү.

Монологик сөйләм

Бирелгән ситуация, лексик тема яки сюжетлы рәсемнәр буенча хикәя төзеп сөйләү (җөмләләр саны 5 тән ким булмаска тиеш);

укылган яки тыңланган текстның төп эчтәлеген сөйләп бирү.

Уку

Текстларны сәнгатьле итеп уку һәм укыганның эчтәлегенә тулысынча төшенү;

тексттагы яңа сүзләрнең мәгънәләрен контексттан чыгып аңлау яки сүзлектән табу;

текстны эчтән уку һәм эчтәлеген сөйләү;

шигырьләрне яттан сөйләү.